SKRIFTLIG FORESPØRGSEL E-1246/00

af Bart Staes (Verts/ALE) til Kommissionen

(14. april 2000)

Om: Programmer for tilpasning af skattesystemerne i det sydlige Afrika

For at afbøde de økonomiske konsekvenser af frihandelsaftalen mellem EU og Sydafrika er Botswana, Lesotho, Namibien og Swaziland nødt til at gennemføre en gennemgribende reform af deres skattesystemer. Disse lande danner sammen med Sydafrika en toldunion og må derfor ikke opkræve importafgifter ved hinandens grænser. EU-produkter forhandles derfor toldfrit via Sydafrika, mens Botswana, Lesotho, Namibien og Swaziland oven i købet er meget afhængige af deres indtægter fra importafgifter. I sit svar på skriftlig forespørgsel E-2382/99(1) har Kommissionen erklæret sig rede til at bistå landene i det sydlige Afrika ved den skattereform, der er nødvendig for at diversificere deres indtægtskilder.

1. Har Kommissionen allerede indledt programmer for at bistå de pågældende lande i den skattereform, der er nødvendig for at diversificere deres indtægtskilder? I benægtende fald, hvorfor ikke?

2. Hvornår blev disse programmer indledt og hvilken frist er der fastslagt for gennemførelsen af disse tilpasninger?

3. Hvilke institutioner og/eller organisationer er inddraget i disse programmer?

4. Hvad er de vigtigste målsætninger for disse programmer for de pågældende lande?

5. Hvilke midler er der afsat til programmerne?

(1) EFT C 280 E af 3.10.2000, s. 36.

Svar afgivet på Kommissionens vegne af Poul Nielson

(15. juni 2000)

Kommissionen vil gerne på ny i tilslutning til svaret på det ærede medlems skriftlige forespørgsel E-765/00(1) forvisse det ærede medlem om, at Fællesskabet er rede til at bistå Botswana, Lesotho, Namibia og Swaziland (BLNS) med gennemførelsen af en skattereform efter deres egen tidsplan og deres egen prioritering.

I øjeblikket bistår Kommissionen BLNS-landene på disses egen begæring med at forberede et generelt støtteprogram. Første fase vil omfatte en analyse af tilpasningsspørgsmålene i forbindelse med handelsliberaliseringen og en forberedelse af de aktiviteter, der er nødvendige for at drage fordel af de nye muligheder og gennemføre den fornødne tilpasningsproces. Denne fase ventes at ville koste 6 mio. og vil efter planen blive gennemført i løbet af en treårig periode fra januar 2001 til december 2003. Fasen kan gennemføres som en BLNS- eller en SACU-facilitet (Toldunionen for Det Sydlige Afrika), medens finansieringen deraf sikres via et samarbejde mellem Den Europæiske Udviklingsfond (EUF), regionale fonde og det

europæiske program for genopbygning og udvikling i Sydafrika (EPRD), og midlerne vil dermed blive ydet ud over midlerne under det nationale program. Sydafrika har allerede accepteret at afsætte 3 mio. af EPRD-tildelingen for 2000. En anden fase vil omfatte en bistandspakke for den private sektor med det formål at forbedre dens konkurrenceevne (ved indførelse af ny teknik, forbedret styring, forbedrede arbejdsmetoder og efteruddannelse af arbejdskraft) og i fornødent omfang planlægning af budgetstøtteprogrammer for en overgangsperiode i forbindelse med sammenhængende makroøkonomiske programmer. I en tredje fase vil hovedvægten blive lagt på gennemførelsen af sådanne programmer.

Desuden er der på begæring af Swaziland forberedt et program for skatteomlægning, som vil blive forelagt EUF-Udvalget i juni 2000. Projektet vil blive gennemført over en fireårig periode og vil koste 5,6 mio.. Formålet med projektet er at bistå Swaziland med at opbygge kapacitet til at planlægge og gennemføre en forsvarlig og retfærdig finanspolitik på en blivende stabil makroøkonomisk baggrund. Den Internationale Valutafond (IMF) har medvirket ved forberedelsen af dette program.

Botswana indgav for nylig en anmodning om støtte til et påtænkt skattereformprogram med det formål at øge statens indtægter. De forventede resultater deraf vil omfatte en indførelse af merværdiafgift og en forbedring af påligningen og opkrævningen af skatter og told. Der er opnået enighed med Botswana om, at EU's bistand først og fremmest skal koncentreres om ansættelse af en skattekonsulent (juli 2000), som skal bistå med planlægningen af et skattereformprojekt.

(1) EFT C EFT C 46 E af 13.2.2001.